खरीदी-बेची,अपमानित भी होती हैं; इसे मर्दाें की आपसी एकता ही कहेंगे
Rajasthan Minister Rajendra Gudha Controversy; Why did the Minister compare Hema Malini and Katrina Kaif's cheeks to the road? आज मणिपुर में जो हो रहा है, वो उसी आदिम मर्दानी प्रवृत्ति का रूप है। दुश्‍मन समूह की औरत को सरेआम नंगा घुमाकर, अपमानित कर
कुछ कहानियों का पहला वाक्‍य लिखना ही सबसे कठिन होता है। जैसे कि ये कहानी जो सदियों से मर्द अपने हित और अहंकार के लिए लिखते आ रहे हैं, लेकिन हमेशा औरतों की कब्र पर।
इस संसार में जितनी भी जमीनें हैं, जिस पर महान राज्‍यों के महान महल और अट्ट‍ालिकाएं खड़ी हैं, वो जमीन कोई मर्द अपनी मां के पेट से लेकर नहीं आया था। न उसने अपनी मेहनत से बनाई थी। फिर सभ्‍यता के विकासक्रम में ऐसा हुआ कि एक दिन कोर्ट-कचहरियों के कागज पर वो सारी जमीनें मर्दों के नाम दर्ज हो गईं।
हजारों-लाखों पन्‍नों में लिखे इन प‍ट्टों पर शायद ही कभी किसी औरत का नाम दर्ज हुआ हो। हालांकि उन जमीनों पर मेहनत औरत भी करती थी, घर में रोटी पकाती थी, उन्‍हीं जमीनों पर भविष्‍य में अन्‍न उगाने के लिए अपनी देह से नई संतानों को जन्‍म देती थी, लेकिन जमीन के किसी भी टुकड़े पर मालिकाना हक उसका नहीं था।
इन मर्दों की भूख और लालच इतनी बड़ी थी कि बस अपने नाम पर दर्ज जमीन से उसे कभी संतोष नहीं हुआ। उसे पड़ोसी की जमीन पर भी कब्‍जा चाहिए था। पड़ोसी शहर की, राज्‍य की जमीनें भी उसे अपने नाम करनी थीं। इसके लिए एक ताकतवर मर्द अपने से थोड़े कमजोर मर्द की जमीन पर हमला करता और उसे अपने कब्‍जे में ले लेता।
लेकिन विडंबना देखिए कि वो सिर्फ पड़ोसी की जमीन पर कब्‍जा नहीं करता था, वो उसकी औरतों पर भी कब्‍जा करता था। संसार के सारे युद्ध, जो हमेशा मर्दों ने लड़े, लेकिन उसमें खरीदी, बेची, कब्‍जा की और अपमानित की जाती रहीं औरतें।
आज मणिपुर में जो हो रहा है, वो उसी आदिम मर्दानी प्रवृत्ति का रूप है। दुश्‍मन समूह की औरत को सरेआम नंगा घुमाकर, अपमानित कर, उसका सामूहिक बलात्‍कार कर इन मर्दों की मर्दानगी को मोक्ष प्राप्‍त हो रहा है। मर्द आपस में लड़ रहे हैं, लेकिन मार रहे हैं औरतों को, जला रहे हैं औरतों को, बलात्‍कार कर रहे हैं औरतों का।
आपने कभी दो मर्दों को आपस में लड़ते हुए देखा है। सड़क पर, ट्रेन में, बस में, मोहल्‍ले में जब दो मर्दों को एक-दूसरे को अपमानित करना होता है तो वो एक दूसरे को गालियां नहीं देते। वो एक-दूसरे की मां-बहनों को गाली देते हैं। मर्दों में इतनी एकता है कि उनकी गालियां भी एक-दूसरे के लिए नहीं निकलतीं। वो उन गालियों में बताते हैं कि दूसरे की मां कैसी है और उसकी बहन कैसी है।
किसी ताकतवर समूह के बीच एकता का ये ऐसा उदाहरण है कि जिसकी मिसाल जीवन के किसी और इलाके में नहीं मिलती। जिस औरत का उस लड़ाई से कोई लेना-देना नहीं है, गाली वो खा रही है। अपमानित वो हो रही है। हर दुख, संताप, पीड़ा और अत्‍याचार उसके हिस्‍से में आया है, जबकि राज मर्दों का है।
राजस्‍थान के एक कैबिनेट से बर्खास्‍त मंत्री हैं राजेंद्र गुढ़ा। कुछ साल पहले वो झुंझनू में एक सार्वजनिक सभा को संबोधित कर रहे थे। उन्‍होंने बताना था कि वो उस शहर में कितनी सुंदर सड़क बनाने वाले हैं। इसके लिए उन्‍हें उपमा चाहिए थी। लेकिन इस उपमा के लिए वो कहीं और नहीं, औरत की देह में घुस पड़े। उन्‍होंने कहा कि हेमा मालिनी तो बूढ़ी हो चुकी हैं, इसलिए मैं कटरीना कैफ के गालों की तरह चिकनी सड़क बनवाने का वादा करता हूं।
भीड़ में मौजूद मर्द दनादन तालियां बजा रहे थे। औरतें वहां थीं नहीं क्‍योंकि औरतें तो घरों के अंदर रहती हैं। उस भीड़ में मौजूद तालियां बजाते और ठहाके लगाते किसी भी मर्द को ये उपमा अपमानजनक नहीं लगी। हर चीज के लिए औरत की देह की उपमा दिए जाने से उन्‍हें बुरा नहीं लगता, बल्कि गुदगुदी ही होती है। ऐसे देश और समाज के हिस्‍से हैं हम। मर्द तो हैं ही, हम औरतें भी इस क्रूर दुनिया का हिस्‍सा हैं। जहां हमारे नाम पर सारी गालियां हैं, सारी अपमानजनक उपमाएं हैं।
हम ऐसे देश का हिस्‍सा हैं, जहां औरतों के साथ हो रहे अत्‍याचारों पर आसानी से हमारा खून भी नहीं खौलता।मणिपुर का वीडियो सामने आने के बाद थोड़ा रोष जरूर दिखा है, लेकिन वो इसलिए कि हमने उस वीडियो में जो देखा, वो सचमुच दिल दहला देने वाला है। वो इतनी वीभत्‍स है कि देखते हुए महसूस होता है कि पेट की अंतड़ियां बाहर आ जाएंगी। इतने वीभत्‍स वीडियो के बाद हमें थोड़ा सा गुस्‍सा आया है। वर्ना बलात्‍कार तो इस देश में रोज होते हैं, लेकिन शायद ही उसे पढ़-सुनकर किसी की आत्‍मा में ऐसी मरोड़ उठती हो।
औरतें रोज सड़कों पर छेड़ी जाती हैं, घर के अंदर पिटती हैं, गालियों और अश्‍लील उपमाओं से नवाजी जाती हैं, लेकिन किसी का दिल नहीं दुखता। जब तक निर्भया जैसा कांड न हो जाए कि कोई लोहे की रॉड शरीर के अंदर डालकर लड़की की सारी अंतड़ियां जमीन पर बिखेर दे, हम लोगों का खून नहीं खौलता।
पता नहीं, ये बात आपको कितनी नागवार गुजरेगी, लेकिन सच तो ये है कि औरत का दुख देखकर, औरत को दुख देकर इस देश के नब्‍बे फीसदी मर्दों का दिल नहीं दुखता।
महिलाओं पर होने वाले अत्याचार के पाप में सब भागीदार हैं। हर किसी का हिस्‍सा है। किसी का कम तो किसी का ज्‍यादा लेकिन इस पाप से बरी कोई भी नहीं है।
जरूरी नहीं कि आप इसमें हिस्‍सेदार हों। अगर ये सब देखकर आपका दिल नहीं दहलता, आपका खून नहीं उबलता, आपको गुस्‍सा नहीं आता और आप इसे ठीक करने की कोशिश का हिस्‍सा नहीं हैं तो आप भी पाप के हिस्‍सेदार है। औरतों के साथ हो रहे ये सारे अत्‍याचार किसी कानून से नहीं रुकने वाले।
कानून तो निर्भया के बाद भी बदलकर सख्‍त कर दिया गया। लेकिन हुआ क्‍या। औरतों के साथ होने वाली हिंसा और बलात्‍कार पर उसका एक रत्‍ती असर नहीं हुआ। चीजें अगर बदल सकती हैं तो सिर्फ समाज के बदलने से। लोगों के बदलने से और खासतौर पर मर्दों के बदलने से। जब तब आपकी मनुष्‍यता आपको नहीं कचोटेगी, आपकी आंखों से खून के आंसू नहीं टपकेंगे, तब तक कोई बदलाव मुमकिन नहीं हैं।
अब आपको सोचना ये है कि आप इस कहानी के साथ हैं या इसके खिलाफ।आपको अपनी भूमिका तय करनी है।